Title: HAAPSALU LINNAVOLIKOGU
Author: Haapsalu Linna Volikogu
Last saved by: Asta Urb
Company: Haapsalu Linnavalitsus

K O R R A L D U S

Haapsalu,		            13. august 2008 nr 562

Loa mitteandmine FIE Novruz Mammadov’ile
laada korraldamiseks Haapsalu Raudteejaamas 

Haapsalu Linnavalitsus vaatas läbi FIE Novruz Mammadovi 25.mail 2008 esitatud taotlused laada korraldamiseks Haapsalu Raudteejaamas 23.-24.augustil ja 20.-21.septembril 2008 ja leiab, et laada korraldamiseks loa andmisest tuleb keelduda järgmistel põhjustel.
Haapsalus on laatade korraldamiseks sobiv koht vaid Raudteejaama esine plats, kus asub bussijaam ja busside parkimiseks ning saabumiseks-väljumiseks on samuti Raudteejaama esine plats. Samas asub ka reisijate ootepaviljon, kus nad ootavad bussile minekut. Selleks, et anda luba Raudteejaama platsi hõivamiseks laatade läbiviimiseks, tuleb alati kitsendada bussifirmade võimalusi normaalse töö korraldamiseks ja reisijad on sunnitud peaaegu iga nädalavahetuse tundma ebamugavusi bussidele pääsemiseks. Kohaliku omavalitsuse korralduse seaduse § 6 lg 1 alusel on linnavalitsuse pädevuseks ja ülesandeks muude kohaliku elu küsimuste lahendamise kõrval ka ühistranspordi korraldamine oma haldusterritooriumil. 
Haapsalus korraldavad laatasid kaks FIE-t (Navruz Mammadov ja Aino Värbu, müügiks tööstuskaubad) ning mõlemad korraldavad oma laatasid nädalavahetustel (laupäeval ja pühapäeval) Raudteejaama esisel platsil. Peale selle esitavad iga suvi linnavalitsusele taotlusi ka teised, muude ürituste korraldajad (näiteks Tivoli Tuur, Tsirkuse Tuur, Augustibluus jms), kes samuti soovivad luba ürituste korraldamiseks Raudteejaama esisel platsil, kuna muud sobivat kohta selliste ürituste läbiviimiseks Haapsalu linnal pole. 
Bussifirmade töö ja busside liikluskorraldus on häiritud peaaegu terve suve ja reisijatele pole tagatud kindlustunnet bussile pääsemiseks, mistõttu juunikuus linnavalitsus kaalutlusõiguse alusel otsustas, et võimaldab laatasid korraldada vaid neljal korral aastas igale laadakorraldajale ning sellest teavitati ka laadakorraldajaid, sealhulgas Navruz Mammadovit (viimati kirjalikult 07.08.2008 kirjaga nr 14-1.6/2724). 
12.08.2008 käis N. Mammadov aselinnapea A. Sein´a vastuvõtul, kus kuulati ära tema vastuväited ning selgitati veelkord linnavalitsuse seisukohta antud küsimuses. 
FIE Navruz Mammadovile on linnavalitsuse poolt 2008 aastal juba neljal korral laada korraldamiseks luba antud: 12.-13.aprill; 03.-04.mai; 14.-15.juuni ja 12.-13.juuli. Sama palju kordi sai laada korraldamiseks loa FIE Aino Värbu. Seega on mõlemaid laadakorraldajaid koheldud võrdselt.
Peale eeltoodu on loa andmisest keeldumise põhjuseks asjaolu, et Haapsalus tegutseb kõrvuti muude tööstuskaupade kauplustega veel kümmekond kasutatud riiete kauplust ja turg, kus samuti müüakse tööstuskaupu (riided-jalatsid jmt). Turg asub Raudteejaama vahetus läheduses ja turul müüvad tööstuskaupu põhiliselt Haapsalu linna elanikud, kelle sissetulekud sõltuvad läbimüügist ja kelle huvidega peab linn samuti arvestama. 

Juhindudes kohaliku omavalitsuse korralduse seaduse § 6 lg 3 p 2, § 30 lg 1 p 3, Haapsalu põhimääruse § 35 lg 1 p 3 ja haldusmenetluse seadusest Haapsalu Linnavalitsus 

k o r r a l d a b:

1.	Mitte anda luba FIE Novruz Mammadovile laada korraldamiseks 23.-24.augustil ja 20.-21.septembril 2008 Haapsalu Raudteejaamas.
2.	Korraldus teha teatavaks FIE Novruz Mammadovile korralduse koopia saatmisega posti teel väljastusteatega.
3.	Korraldus avalikustada väljapanekuga linnavalitsuse fuajees.
4.	Korraldus jõustub teatavakstegemisest.
5.	Korralduse peale võib esitada kaebuse Tallinna Halduskohtule halduskohtumenetluse seadustikus sätestatud korras 30 päeva jooksul korralduse teatavakstegemisest.

Ingrid Danilov
Linnapea				Elfrida Kuldsaar
				Linnasekretäri asendaja